text: Отново над 4000 заразени, има много болни медици
  Отново над 4000 заразени, има много болни...
  05 Ное 2020, 01:28 9225
  Втори пореден ден заразените с коронавирус са над 4000. Рекордните 4054 са новите случаи на COVID-19 за последното денонощие при 13 203 направени PCR теста. Процентът на положителните проби спадна до 30,7% – значително под вчерашния рекорд от 36,51%.
  Потвърдените носители на вируса в България вече са общо 64 591. Все по-бързо нарастват и активните случаи, които достигнаха 41 178. Вирусът взе още 54 жертви, с което починалите станаха 1466. Нови 403 души са излекувани, а общата им цифра е вече близо 22 000, показват данните от Единния информационен портал. Можем да стигнем 5000-6000 случая на ден
  София е главното огнище на COVID-19 с 1477 нови случая и общо над 21 500 коронавирусни инфекции. В Пловдив новозаразените пак са над 300, а общият им брой е почти 5600. За първи път има над 200 случая в Стара Загора, над 200 заразени има и във Варна, а Благоевград е съвсем близо със 188. Опасно е и в Русе и Бургас с по 141 нови инфекции. Неочаквано много са случаите във Враца – 121, което е рекорд от началото на пандемията.
  Коронавирусът в България: Всеки четвърти тестван е заразен
  Положението с коронавируса в България е все по-лошо и вече ч...
  По трицифрената граница са София-област с 98 новозаразени, Велико Търново с 91, Габрово – 90, Сливен – 86, Плевен – 85, Монтана – 81, Ловеч – 78, Шумен – 74 и Пазарджик – 71. Най-малко са случаите в Добрич и Видин, съответно 24 и 25.
  В болниците има все по-голям наплив – приети са цели 269 души с коронавирусна инфекция, с което хоспитализираните се увеличават до близо 3200. Нарастват тежко болните в интензивно отделение и вече са 239, т.е. с 29 повече за последните 24 часа. Сериозно се увеличават и болните медицински работници – за деня има още 122 и вече са общо 2664 от началото на пандемията.
  В последните дни властта най-после предприе по-сериозни мерки за справяне със здравната криза. Всички големи болници ще са длъжни да открият по 200 легла за болни от COVID-19, ще има и специализирани лечебни заведения за пациенти с коронавирус. Ще бъдат увеличени и реанимационните легла. "Надяваме се да обезпечим нуждите от легла на територията на София", заяви здравният министър проф. Костадин Ангелов.
  Хотели из цяла България са готови при нужда да приемат болни и карантинирани. Те ще заместват печално известните полеви болници.
  20 нови линейки ще подпомогнат работата на "Спешна помощ" в София, Пловдив и Варна, а до края на годината се очакват още 40. Тревожно ми е, че пациенти не могат да достигат до лечебни заведения. Не е нормално пациент да не получи навреме нужното лечение, заяви проф. Ангелов.
  Той призова хората да бъдат максимално отговорни и да спазват мерките. "Намираме се в сериозна фаза на епидемията. Ако не надделее разумът, цифрите ще стават все по-лоши", предупреди министърът.
  Шефът на столичната болница "Пирогов" проф. Асен Балтов благодари на доброволците, които помагат за лечението на пациентите и болните медици. И призова за единство, за да се справим със заливащата ни вълна.